प्रसन्नता की बात है कि हमने देश से ईमानदारी को सदा सदा से खत्म कर दिया। हम गिर जाएं अगर यह अब किसीको सपने में भी दिखे। सच कहूं तो यह ईमानदारी अपने देश पर चांद के दाग से भी बड़ा दाग थी । देश के ह्रास में बहुत बड़ी बाधा थी। पिछलों के अथक प्रयासों के बाद भी वे इस अभिशाप से देश को मुक्त न कर सके। हालांकि वे दावे तो बराबर करते रहे कि हमने ईमानदारी को देश से समाप्त कर दिया है, पर यह बीमारी यदा कदा दिख ही जाती थी। प्रसन्नता है कि हमने अपने कार्यकाल के दौरान इसे खत्म कर दिया है, प्लेग की तरह, चेचक की तरह। इस अवसर पर भी मैं अपने देशवासियों को हार्दिक बधाई देना चाहता हूं। पूजा के योग्य हैं वे जिन्होंने अपने चरित्र की परवाह किए बिना इस रोग से देश को रोग मुक्त बनाया। आओ, इस मौके पर हम उनके चरित्र की कुर्बानी को याद कर दो मिनट का मौन रखें ।